12. ΠΡΑΞΙΣ ΥΠΟΥΡΓΙΚΟΥ ΣΥΜΒΟΥΛΙΟΥ της 18/27 Νοεμ. 1963 (ΦΕΚ Α΄ 206) Περί οικονομικής ενισχύσεως των εφημερίων των Ιερών Ενοριακών Ναών. Λαβόν υπ’ όψει: 1.Τας διατάξεις της παρ. 4 του άρθρ. 21 του Α.Ν. 1502/1950 «περί ρυθμίσεως των αποδοχών των τακτικών δημοσίων υπαλλήλων, πολιτικών και στρατιωτικών». 2.Πρότασιν της Ιεράς Συνόδου της Εκκλησίας της Ελλάδος περί οικονομικής ενισχύσεως των Εφημερίων των Ιερών Ενοριακών Ναών δια της λήψεως υπέρ αυτών μέτρου αναλόγου προς το ληφθέν δια του Β.Δ. 551/1963 υπέρ των δημοσίων υπαλλήλων και των υπαλλήλων των Νομικών Προσώπων Δημοσίου Δικαίου, και 3.Σχετικήν εισήγησιν του Προέδρου της Κυβερνήσεως και του επί των Οικονομικών Υπουργού, αποφασίζει: Την χορήγησιν εις τους Εφημερίους τους μισθοδοτουμένους δυνάμει των διατάξεων του Α.Ν. 536/1945 εις βάρος του χρηματιστικού λογαριασμού «Κεφάλαια προς πληρωμήν μισθών εφημεριακού κλήρου» εφ’ άπαξ καθ’ έκαστον ημερολογιακόν έτος επιδόματος ίσου προς τον βασικόν αυτών μισθόν ενός δεκαπενθημέρου. Το υπό της παρούσης προβλεπόμενον επίδομα καταβάλλεται την 14ην Αυγούστου εκάστου έτους εις τους εκ των Εφημερίων έχοντας μέχρι της χρονολογίας ταύτης ενιαύσιον συνεχή υπηρεσίαν. Του επιδόματος τούτου δικαιούνται εις ολόκληρον και οι τελούντες εν αναρρωτική άνευ αποδοχών αδεία. Κατά την πρώτην εφαρμογήν της παρούσης το επίδομα θα καταβληθή άμα τη δημοσιεύσει αυτής. 